Gelasium

Dat Gelasium weer bit 2009 de böverste chronostratigraafsche Stoop vun’t Pliozän in’t Neogen. Hüüt warrt dat as de ünnerste Stoop vun’t Pleistozän rekent. Se ümfaat ruchweg de Tietduer vun 2,588 (± 0,005) Millionen bit 1,806 (± 0,005) Millionen Johren vör hüüt. Vör disse Stoop liggt dat Piacenzium, opfolgen deit dat Ooltpleistozän. 

 Naam 
De Stoop hett ehrn Naam vun de Lokalität Gela in de Provinz Caltanissetta op Sizilien kregen. Se is eerst 1998 vun en Koppel vun italieensch Wetenschopplers (Domenico Rio, Rodolfo Sprovieri, Davide Castradori undEnrico Di Stefano) vörslahn worrn.

 Definitschoon 
De Anfang vun dat Gelasium is fastleggt worrn as de Gauss-Matuyama-Grenz. Dat is en Ümpolen vun’t Eerdmagnetfeld, de vör üm un bi 2,588 Millionen Johren vör sik gahn is. An disse Grenz sünd de kalkschaligen Lüttstleevwesen (Protozoen) Discoaster pentaradiatus un Discoaster surculus utstorven, de in de Schichten vun dat vörige Piacenzium noch as Nannofossilen funnen warrt.

De bövere Grenz is de magneetsche Polaritäts-Chronozoon C2n (Olduvai) un de Utstarvhorizont vun de kalkigen Nannoplankton-Oort Discoaster brouweri (Basis vun de Zoon CN13). Licht över de Grenz liggt dat eerste Vörkamen vun’t kalkige Nannofossil Gephyrocapsa spp. un de Utstarvhorizont vun de planktoonschen Foraminiferen-Oort Globigerinoides extremus. De GSSP (dat is de globale Lieksteed) vun’t Gelasium liggt an’n Monte San Nicola bi Gela, Italien.

 Positschoon un Bedüden 
De International Union for Quaternary Research (INQUA) hett in’t Johr 2006 de Internatschonale Stratigrafische Kommischoon (ICS) opfoddert, dat Gelasium vun’t Pliozän in dat opfolgende Pleistozän to verleggen. Dat Pleistozän künn op diese Wies länger maakt warrn, so dat sien Anfang mit den Anfang vun de Iestietöller tohopenfallt. Dat weer denn ok en Ansatz, üm dat Quartär nee ünnertobringen. Dat Quartär is 2004 ut de Serien rutnahmen worrn, künn denn aver wedder ut dat Pleistozän un dat Holzän bestahnApen Breef vun’t INQUA-Exekutivkommittee vun 2006. Siet 2009 höört dat Gelasium nu also offiziell to dat Pleistozän.

In’t Gelasium güng dat los, dat de Poolkappen vun de Eer veriesen deen. Dit Begeevnis weer de Anfang vun en nee Iestietöller, dat Quartär, dat mit siene Wesseln vun Koolt- un Warmtieten bit hüüt anduert.

 Borns 

 Literatur 
Felix Gradstein, Jim Ogg, Jim & Alan Smith: A Geologic timescale. Cambridge University Press 2004 ISBN 9780521786737 
Domenico Rio, Rodolfo Sprovieri, Davide Castradori und Enrico Di Stefano: The Gelasian Stage (Upper Pliocene): A new unit of the global standard chronostratigraphic scale. Episodes 21/2: 82–87, Beijing 1998 ISSN: 0705-3797; PDF.

 Weblenken 
 Deutsche Stratigraphische Kommission (Rgv.) (2002): Stratigraphische Tabelle von Deutschland 2002. ISBN 3-00-010197-7 - PDF (Groot)
GeoWhen Database
Norges Network of offshore records of geology and stratigraphy
Overview of Global Boundary Stratotype Sections and Points (GSSP’s) vun Jim Ogg

Kategorie:Eerdtietöller